  Виталий Пронин Элькунысьтымы 236 семьяос гуртэз азинтонъя федерал программа улсын миым коньдон басьтӥзы корка пуктыны. Пичи Пурга ёросысь 16 семьяослы озьы удалтӥз. Егоровъёс верало юртъер пуктыны юрттэт басьтэмзы сярысь.Улын Юри гуртысь Егоровъёслэн семьязы та дырозь анай-атайёсынызы ӵош улӥз. Одӥг коркан 8 кузя ӟоскыт вал. Соин ик 3 нылпиё кузпалъёс яна потыны малпазы.Ольга но Эдуард Егоровъёс асьсэ кужымзылы оскизы. Воргорон аслаз хозяйствояз, пайда поттыса, ужа. 30 гектар музъем вылын ю-нянь, картошка, турын будэтыса вуза. Кузпалыз Ольга Ивановна ёрос администрациын тырше.2015-тӥ арын корка пуктыны кутскизы, нош туэ ини корка пырон карыны малпало. 2 этажо из юртлэн огъя быдӟалаез 176 квадрат метр луиз. Котькуд нылпизылы но, асьсэлы но быдэн комнатаен люкизы.Кузпалы, вуоно внукъёсмы сярысь малпаськыса но, та быдӟа корка пуктоно кариськиз, шуэ кышномурт. Котькудӥзлы инты, пе, мед тырмоз. Доразы котьку шумпотыса мед бертозы.Нош Ольга Ивановна ческыт табанен, перепечен витёз. Солэн пӧраськон интыез вӧл-вӧл. Газ плитаос, бадӟым корт ӝӧк пуктэмын. Татын Егоровъёс, асьсэлы сиён пӧзьтэм сяна, 3 скалзылэсь кыскем йӧллэсь кузятэм, сыр лэсьто, вӧй шукко. Ижкарысь басьяськисьёссы чидатэк возьмало ческыт сиён вайыса лыктэмзэс. Пичи Пурга ёросысь Улын Юри гуртысь Егоровъёслэн корказы.- Корка пыронмы кӧня ке ӝегасал ай. Коркаез шунтон гумыослы, батареяослы но пушсэ лэсьтыны коньдонмы ӧз тырмы, - шуэ Эдуард Егоров. - Туж интыяз луиз федерал программа улсын висъям коньдон. Оглом ӝыны миллион манет пала басьтӥмы.Поӵыш гуртысь егит семьялэн но дугдон калэ вуэм лэсьтӥськонэз кун юрттэт чотын азинскиз. Петровъёс та программа улсын 350 сюрс манет басьтӥзы. Николай Петров «Первый май» эштосын тырше. Йӧл кыскон оборудованилэсь ужамзэ чакланъя оператор луэ. Кузпалыз Мария но та эштосысь фермаын тырше. Али дораз пичи пиналыныз пуке.Кык пинало семья но улыно-вылыно корка пуктэ. Пулэсь юртсылэн быдӟалаез 130 квадрат метр. Али 9 кузя атай юртазы уло. Соин ик пичиез но, бадӟымез но чидатэк витё ни лэсьтӥськонзылэсь пумзэ. Ваньзэ ас кужыменызы, ӵошен быдэсъяло. Кылемын на пуш ужъёс гинэ. Таяз гужем корка пырон карыны малпало ни.Одӥгез гинэ, пе, сюлмаськытэ табере - ку вуоз чагыр эстӥськон? Пичи Пурга ёрос администрациын оскытӥзы: газ одно ик вуоз. Но ку, вераны ӧз быгатэ.Кызьы ивортӥз районлэн йырыз Сергей Юрин, миым ёросысь 16 семьяос кун программа улсын улон интызэс умоятыны уксё басьтӥзы. Администрациысь нимысьтыз юнматэм мурт котькуд вазиськись адямилы рос-прос валэктэ, кинлы кыӵе документъёс люкано, кытчы нуоно соосты. Ёросысь комиссия чакла, шеде-а адями та коньдонэз басьтыны быгатӥсьёс пӧлы. Кызьы пусъё корка пырыны дасяськисьёс, юрттэтэз басьтыны, пе, шуг ӧй вал.* * *Гуртэз азинтонъя программа Удмуртиын 2003-тӥ арысен быдэсъяське. Коньдонэз люкылыку, бадӟымгес саклык висъяське эштосъёсын тыршисьёслы но бюджет чотын ужасьёслы. Но нырысь ик - выль корка пуктыны малпасьёслы, шуиз Гурт удысъя но сиён-юонъя министерствоысь ёзэтэн кивалтӥсь Михаил Юдин. Программа ужатозь, гуртоослы федерал бюджетысь 667 миллион, элькунлэнысьтыз - 691 миллион манет висъямын. Та чотын 3 сюрс 500 семьяос корка пуктӥзы яке улон интызэс паськытатӥзы. Гуртэз азинтонъя программа чакламын 2020-тӥ арозь.Эдуард СТЕПАНОВ Туспуктэмъёс: udmurt.ru  